Preşedintele PNL, Nicolae Ciucă, a anunţat joi că există posibilitatea ca PSD și PNL să candideze pe liste comune în municipiile Timişoara, Braşov şi Bacău, pentru alegerile locale. Această variantă este în analiză, iar decizia finală va fi luată pe baza argumentelor electorale, subliniind că este esențial să se asigure câştigarea alegerilor în aceste municipii.
"În acest moment, ne propunem aceeaşi abordare în municipiile reşedinţă de judeţ acolo unde nu sunt primari PNL sau PSD. Aici discutăm de municipiile Timişoara, Braşov şi Bacău", a declarat Ciucă după şedinţa Biroului Politic Naţional al PNL.
Ciucă a subliniat că prioritatea PNL este să găsească formula care să asigure câştigarea alegerilor.
"Nu s-a luat încă o decizie, încă avem negocieri în coaliţie şi atunci când vom avea perspectiva că ne apropiem de final, cum am procedat şi la Bucureşti, (…) am discutat cu toţii în interiorul conducerii executive a Partidului şi conducerea filialei Bucureşti, la fel vom proceda şi la celelalte judeţe şi vom găsi o formulă potrivită", a adăugat Ciucă.
Referindu-se la posibilitatea ca PNL să meargă pe listă separată în aceste trei reşedinţe de judeţ, Ciucă a precizat că decizia va fi luată în funcție de voturi și de argumente solide, evidențiind responsabilitatea fiecărui membru al PNL față de obiectivele partidului.